জায়নামাজে কাবার ছবি: বাণিজ্য মন্ত্রণালয়কে নিষ্পত্তির নির্দেশ
মসজিদের ছবিযুক্ত জায়নামাজ আমদানি, উৎপাদন ও বিক্রি বন্ধে বাণিজ্য মন্ত্রণালয়ে করা একটি আবেদন নিষ্পত্তির আদেশ দিয়েছে হাই কোর্ট।এ সংক্রান্ত একটি রিট আবেদনের প্রাথমিক শুনানি নিয়ে বিচারপতি মোস্তফা জামান ইসলাম ও বিচারপতি আতাবুল্লাহর বেঞ্চ রোববার এ আদেশ দেয়।রিটকারী পক্ষে শুনানি করেন অ্যাডভোকেট মো. ইলিয়াস আলী মণ্ডল ও শেখ ওমর শরীফ।ইলিয়াস মণ্ডল পরে বিডিনিউজ টোয়েন্টিফোর ডটকমকে বলেন, দৈনিক আল ইহসান পত্রিকার সাংবাদিক মুহম্মদ আরিফুর রহমান গত ১৯ ফেব্রুয়ারি বাণিজ্য মন্ত্রণালয়ে একটি আবেদন করে ইসলাম ধর্মের পবিত্র স্থানের ছবিযুক্ত জায়নামাজ বিক্রি, আমদানি ও উৎপাদন বন্ধের নির্দেশনা চান।
“কিন্তু মন্ত্রণালয় কোনো ব্যবস্থা না নেওয়ায় তিনি রিট আবেদন করেন। শুনানি শেষে আদালত ওই আবেদন নিস্পত্তি করতে মন্ত্রলয়কে নির্দেশ দিয়েছে।” আইনজীবী বলেন, “বিভিন্ন জায়নামাজে কাবা শরিফ, মদিনা শরিফ ও আল আকসা মসজিদসহ অন্যান্য পবিত্র স্থানের ছবি/প্রতিকৃতি ব্যবহার করতে দেখা যায়। এতে নামাজ পড়ার সময় ওইসব ছবি পদদলিত হয়, এতে ধর্মীয় অনুভূতিতে আঘাত হয়।“তাই এ ধরনের ছবিযুক্ত জায়নামাজ আমদানি, উৎপাদন ও বিক্রি বন্ধের আদেশ চেয়ে আদালতে আসা।”রিট আবেদনে বাণিজ্য মন্ত্রণালয়ের সচিব ও শিল্প মন্ত্রণালয়ের সচিবসহ সংশ্লিষ্টদের বিবাদী করা হয়।

মসজিদের ছবিযুক্ত জায়নামাজ আমদানি, উৎপাদন ও বিক্রি বন্ধের দাবি জানিয়েছেন রিট আবেদনকারী।